Christoffer Forsberg

Christoffer Forsberg (s. 31. maaliskuuta 1994 Östersund, Ruotsi) on ruotsalainen jääkiekkoilija, joka pelaa SM-liigajoukkue Pelicansissa. Hän toimii joukkueen varakapteenina. Forsberg on pelipaikaltaan keskushyökkääjä, mutta hån osaa pelata myös laidassa. Forsberg on aiemman seuransa Malmö Redhawksin kaikkien aikojen eniten otteluita pelannut pelaaja 596 ottelullaan.
Ura.
Forsberg on Östersundin kasvatti. Kaudella 2010–2011 hän oli J18 Elitissä 24 syöttöpisteellään Östersundin ja Brunflon J18-yhdistelmäjoukkueen paras syöttäjä. Forsberg debytoi myös vain 16-vuotiaana Östersund/Brunflon miesten joukkueessa, jossa hän pelasi kolme runkosarjaottelua ilman tehopisteitä. Kaudeksi 2011–2012 Forsberg siirtyi Färjestadin J18-joukkueeseen. Kauden 2012–2013 päätteeksi hän voitti seuran J20-joukkueessa J20 SuperElitin pronssia.
Kauden 2013–2014 Forsberg aloitti Färjestadin J20-joukkueessa. Hän debytoi SHL:ssä 25. lokakuuta 2013 HV71:tä vastaan. Vastustajajoukkueen apuvalmentajana toimi Forsbergin isä Roger. Christoffer Forsberg merkittiin Färjestadin 13. hyökkääjäksi, mutta hän nousi pelaavaan kokoonpanoon, kun Tomáš Hyka joutui sivuun. SHL-uransa avausmaalin Forsberg teki viidennessä ottelussaan 2. marraskuuta 2013 Luulajaa vastaan. Hänen osumansa jäi Färjestadin 3–0-voittoon päättyneen ottelun voittomaaliksi. Kaikkiaan Forsberg pelasi tulokaskautensa aikana 38 runkosarjaottelua tehopistein 4+2=6 ja yhdeksän pudotuspeliottelua ilman tehopisteitä. Hän pelasi myös kolme European Trophyn ottelua ilman tehopisteitä. Forsberg voitti kauden päätteeksi SHL-hopeaa. Hän pelasi ison osan kaudestaan vielä myös J20-joukkueessa, jonka sisäisen pistepörssin voiton Forsberg jakoi pudotuspeleissä August Gunnarssonin ja Wilhelm Westlundin kanssa tehoilla 3+4=7. Hän voitti J20 SuperElitin hopeaa. Maaliskuussa 2013 Forsberg teki Färjestadin kanssa vuoden mittaisen SHL-sopimuksen.
Forsberg pelasi Färjestadin SHL-joukkueessa kaudella 2014–2015 32 runkosarjaottelua tehden yhden maalin. Tammikuussa 2015 seura lainasi hänet suuremman peliajan perässä sarjatasoa alemmas HockeyAllsvenskan-joukkue Timråhon, jota valmensi Forsbergin isä Roger. Christoffer Forsberg pelasi siellä viisi ottelua tehden neljä maalia. Saman kuun lopulla Färjestad lainasi hänet loppukaudeksi toiseen Allsvenskan-seuraan, Malmö Redhawksiin. Forsberg pelasi siellä kahdeksan runkosarjaottelua tehden kolme syöttöpistettä sekä 11 pudotuspeli- ja nousukarsintasarjan ottelua tehopistein 2+2=4. Joukkueen kausi päättyi sarjanousuun SHL:ään. Toukokuussa hän teki Redhawksin kanssa vuoden mittaisen jatkosopimuksen.
Kaudella 2015–2016 Forsberg pelasi SHL:ssä 50 runkosarjaottelua tehopistein 3+4=7. Toukokuussa 2016 hän teki Malmö Redhawksin kanssa kaksivuotisen jatkosopimuksen, kuten taas tammikuussa 2018. Syyskuussa 2019 Forsberg teki seuran kanssa kolmivuotisen jatkosopimuksen kevääseen 2023 saakka.
Forsberg nousi kaudella 2020–2021 Malmö Redhawksin varakapteeniksi. Kaudella 2022–2023 hän teki SHL:n yhden kauden piste-ennätyksensä tehoilla 6+7=13. Joulukuussa 2022 Forsberg teki seuran kanssa kaksivuotisen jatkosopimuksen kevääseen 2025 saakka. Hän oli pelannut Redhawksissa 24. marraskuuta 2015 alkaen peräti 491 peräkkäisessä ottelussa, kun mukaan lasketaan myös pudotuspelit, nousukarsinnat, playoutit ja Mestarien liigan ottelut. Putki oli seuran historian ennätys ja se katkesi lopulta kaudella 2023–2024, joulukuussa 2023, kun Forsberg sai kumppaninsa Sofian kanssa esikoislapsensa. Forsberg oli sivussa kahdesta ottelusta. Kaudella 2024–2025 hän sivusi SHL:n yhden kauden piste-ennätystään tehoilla 4+9=13. 1. maaliskuuta 2025 Forsbergistä pelasi Redhawksissa 584. ottelunsa, jolla hänestä tuli seuran historian eniten otteluita pelannut pelaaja. Ennätys oli aiemmin Jesper Mattssonin hallussa.
Kaudeksi 2025–2026 Forsberg siirtyi vuoden mittaisella sopimuksella SM-liigajoukkue Pelicansiin. Hänet nimettiin joukkueen varakapteeniksi. Forsberg teki ammattilaisuransa ensimmäisen kypärätempun runkosarjan toisella kierroksella 13. syyskuuta 2025 Helsingin IFK:ta vastaan, kun Pelicans voitti ottelun lukemin 5–2. Hänen maaleistaan kaksi syntyi ylivoimalla. Toni Koivunen valitsi Forsbergin ottelun Alumnien tähtien ykköstähdeksi.
Pelityyli.
Heinäkuussa 2025 Pelicans kuvaili Forsbergia hänen sopimusuutisensa yhteydessä merkittävän määrän kokemusta, johtajuutta ja puolustuspelaamisen erikoisosaamista tuovaksi pelaajaksi. Hän itse kuvaili olevansa luotettavaksi pelaajaksi jäällä ja sen ulkopuolella sekä hyvin luisteleva sentteri, joka tekee töitä molempiin suuntiin. Pelicansin urheilutoimenjohtaja Janne Laukkanen kommentoi hänestä seuraavasti:
Muuta.
Forsbergin isoveli Andreas pelasi omalla urallaan hyökkääjänä Ruotsin alemmissa sarjoissa. Veljesten isä Roger Forsberg pelasi omalla urallaan hyökkääjänä 20 Elitserien-ottelua Björklövenissä kaudella 1988–1989, mutta loi suurimman osan urastaan Ruotsin alemmissa sarjoissa. Hän on luonut myöhemmin valmentajauraa Ruotsissa ja Norjassa. Roger toimii nykyään Allsvenskan-joukkue Kalmarin apuvalmentajana.